钦定古今图书集成/明伦汇编/家范典/第108卷 > 仪礼 > 《丧服》
## 钦定古今图书集成/明伦汇编/家范典/第108卷 > 仪礼 > 《丧服》

婿：

〈注〉《女子》，子之夫也。

《传》曰：“何以缌也？报之也。”

〈疏〉释曰：发问之者，怪女之父母为外亲女之夫服。答云“报之”者，婿既从妻而服妻之父母，妻之父母遂报之服。前疑侄及甥之名而发问，此不疑婿而发问者，侄甥本亲而疑异称，故发问。而婿本是疏人，宜有异称，故不疑而问之也。

妻之父母。《传》曰：“何以缌？从服也。”

〈注〉从于《妻》而服之。〈疏〉释曰：传发问者，亦怪外亲而有服。答曰“从服”，故有此服。若然，上言甥，下次言舅，此言婿，次即言妻之父母者，舅甥本亲，不相报，故在后别言舅。此婿本疏，恐不是从服，故即言妻之父母也。